କେପ୍ ଟାଉନ୍ଃ ଦକ୍ଷିଣ ଆଫ୍ରିକାର ଅଭିଜ୍ଞ ବ୍ୟାଟ୍ସମ୍ୟାନ୍ ଫାଫ୍ ଡୁପ୍ଲେସିସ୍ ସୋମବାର ଟେଷ୍ଟ ଓ ଟି-୨୦ ଟିମର କ୍ୟାପଟେନ୍ ପଦ ଛାଡ଼ି ଦେଇଛନ୍ତି । ଇଂଲଣ୍ଡ ବିପକ୍ଷ ଟି-୨୦ ସିରିଜ୍ ପାଇଁ ଡୁପ୍ଲେସିସଙ୍କୁ ବିଶ୍ରାମ ଦିଆଯାଇଥିଲା। ତାଙ୍କ ଅନୁପସ୍ଥିତିରେ ଦକ୍ଷିଣ ଆଫ୍ରିକା ୧-୨ରେ ସିରିଜ୍ ହାରିଯାଇଥିଲା। ଡୁପ୍ଲେସିସ୍ ମଧ୍ୟ ଇଂଲଣ୍ଡ ବିପକ୍ଷ ଦିନିକିଆ ସିରିଜରେ ଖେଳିନଥିଲେ। ତାଙ୍କ ସ୍ଥାନରେ ଯୁବ ୱିକେଟକିପର ବ୍ୟାଟ୍ସମ୍ୟାନ୍ କ୍ୱିଣ୍ଟନ୍ ଡି'କକ୍ ଦଳର ନେତୃତ୍ୱ ନେଇଥିଲେ।
ସୂଚନାଯୋଗ୍ୟ, ଡୁପ୍ଲେସିସଙ୍କ ନେତୃତ୍ୱରେ ଦକ୍ଷିଣ ଆଫ୍ରିକା ୨୦୧୯ ବିଶ୍ୱକପରେ ଅତ୍ୟନ୍ତ ଖରାପ ପ୍ରଦର୍ଶନ କରିଥିଲା। ଏହା ପରେ ଦଳ ଭାରତ ଗସ୍ତରେ ତିନିମ୍ୟାଚ୍ ବିଶିଷ୍ଟ ଟେଷ୍ଟ ସିରିଜରେ ମୂଳପୋଛ ହୋଇଥିବା ବେଳେ ଘରୋଇ ମାଟିରେ ଇଂଲଣ୍ଡଠାରୁ ୧-୩ରେ ଟେଷ୍ଟ ସିରିଜ୍ ପରାଜୟବରଣ ମଧ୍ୟ କରିଥିଲା। ଏହାଛଡ଼ା ନିଜେ ଡୁପ୍ଲେସିସ୍ ବ୍ୟାଟିଂରେ ମଧ୍ୟ ସେଭଳି ଖାସ ଯୋଗଦାନ ଦେଇପାରିନାହାନ୍ତି। ସେ ନିଜର ଶେଷ ୧୪ ଇନିଂସରେ ୨୦.୯୨ ହାରରେ ରନ୍ କରିଛନ୍ତି।
